শবে বরাতে জাগ্রত থাকা :  তাবেঈনদের মধ্যে খালেদ বিন মাদান, মাকহুল, লুকমান বিন আমের প্রমুখ রাত্রি জাগরণের পক্ষে মত প্রকাশ করেছেন। ইসহাক বিন রাহওয়াই সহ সকলেই উক্ত রাত্রে জাগ্রত থাকতেন। পরিচ্ছন্ন পোশাক পরিধান করতেন। সুরমা সুগন্ধি ব্যবহার করতেন। গোটা রাত মসজিদে ইবাদতে মশগুল থাকতেন। উক্ত রাত্রে বিনিদ্র থাকা, আল্লাহর ধ্যান খেয়ালে থাকা হাদীস সম্মত ও মুসতাহাব। তবে নফল ইবাদতের জন্য নিজের ঘর এবং নিরিবিলি পরিবেশই উত্তম।  বিশিষ্ট হাদীস বেত্তা, ফকীহুশ্ শাম, ইমাম ও আওযায়ীও এ মত পোষণ করেন।  খলিফা উমর ইবনে আব্দুল আজিজ একদা বসরার গভর্ণরকে লিখেন- বছরের মধ্যে তিনটি রাত্রে অধিক ইবাদত করবে। কেননা আল্লাহ তাআলা উক্ত রাত সমূহে প্রভূত কল্যাণ ও বরকত নাজেল করেন। প্রথমত: রজব মাসের প্রথম রাত। দ্বিতীয়ত: শাবানের ১৫তম রাত্রি এবং তৃতীয়ত: ঈদুল ফিতর ও ঈদুল আযহার রাত।  ইমাম শাফী (রাঃ) বলেন: পাঁচটি রাত এমন যেগুলোতে দোয়া অধিক কবুল হয়। প্রথমত: জুমার রাত। দ্বিতীয়ত: দুনু ঈদের রাত। তৃতীয়ত: রজব মাসের প্রথম রাত। চতুর্থত: শাবানের ১৫তম রাত।  শাবানের ১৫তম রাত্রিতে রাসূল (সাঃ) মুসলমান নর-নারী ও শহীদদের জন্য মাগফিরাতের জন্য গোরস্থানে গমন করতেন। শায়খুল ইসলাম আল্লামা ইবনে তাহমিয়া (রাঃ)কে লাইলাতুল বরাতের নামাজ ও বিভিন্ন আমল সম্পর্কে জিজ্ঞেস করা হলে তিনি বলেন, নফল নামাজ, তেলাওয়াত, জিকির ইত্যাদি আমল করাতে কোন বাধা নেই। এ রকম আমল সালাফে সালেহীন থেকে প্রমাণিত আছে।